b'\n_START_ARTICLE_\nSankt Gallen\n_START_SECTION_\nHistoria\n_START_PARAGRAPH_\nKaupungin katsotaan saaneen alkunsa vuonna 612 irlantilaisen munkki Galluksen asetuttua asumaan erakkomajaan Steinachin joen varrelle. Kaupunki on kehittynyt h\xc3\xa4nen muistokseen noin vuonna 720 perustetun St. Gallenin luostarin ymp\xc3\xa4rille, joka on Unescon maailmanperint\xc3\xb6kohde. _NEWLINE_Kaupungista oli 1200-luvulle tultaessa kehittynyt t\xc3\xa4rke\xc3\xa4 kauppapaikka, ja siell\xc3\xa4 tuotettiin vientiin maineikkaita pellavakankaita. Keskiajan lopulla St. Gallen oli ainoa sveitsil\xc3\xa4inen kaupunki, jolla oli edustustoja ulkomailla. Joachim von Watt toi kaupunkiin uskonpuhdistuksen vuonna 1529, jolloin kaupungissa puhkesi levottomuuksia. Luostari s\xc3\xa4ilyi kuitenkin katolisena saarekkeena muutoin protestanttisessa kaupungissa. 1700-luvun alkupuolella puuvilla alkoi syrj\xc3\xa4ytt\xc3\xa4\xc3\xa4 pellavan asemaa, ja St. Gallenissakin tuotantotekniikat muuttuivat. Vienti\xc3\xa4 harjoittava puuvillateollisuus ty\xc3\xb6llisti vuonna 1790 noin 40\xc2\xa0000 naista. Vuonna 1803 St. Gallen ymp\xc3\xa4r\xc3\xb6ivine alueineen liittyi Sveitsin liittovaltioon uutena protestanttisena kantonina, mink\xc3\xa4 seurauksena luostari lakkautettiin vuonna 1805._NEWLINE_1820-luvulla St. Galleniin tulivat kehruukoneet, ja alkoi sen kulta-aika. Vuonna 1913 St. Gallenilla oli hallussaan maailman tekstiilituotannosta puolet, josta se laski 2000-luvun alkuun menness\xc3\xa4 0,5 prosenttiin.\n_START_SECTION_\nTalous\n_START_PARAGRAPH_\nSt. Gallen tunnetaan teollisuuskaupunkina, jonka p\xc3\xa4\xc3\xa4tuotantoaloja ovat puuvilla-, lasi- ja metalliteollisuus. Puuvillatuotanto keskittyy nykyisin erikoistuneisiin pienyrityksiin, jotka toimittavat korkeatasoisia designtuotteita maailman johtaville muotitaloille. Esimerkiksi Lacosten kuuluisa krokotiililogo on tuotettu St. Gallenissa. Suuri osa tarkkuusty\xc3\xb6st\xc3\xa4 tapahtuu edelleen k\xc3\xa4sity\xc3\xb6n\xc3\xa4 ty\xc3\xb6llist\xc3\xa4en noin 2\xc2\xa0000 ihmist\xc3\xa4.\n_START_SECTION_\nLiikenneyhteydet\n_START_PARAGRAPH_\nMoottoritie A1 kulkee Sankt Gallenin kautta. Kaupunki on rautateiden solmupiste: SBB:n rautatie Winterthurista Rorschachiin kulkee sen kautta. Lis\xc3\xa4ksi Appenzeller Bahnenin rautatiet Herisauhun, Appenzelliin ja Trogeniin sek\xc3\xa4 Schweizerische S\xc3\xbcdostbahnin rata Romanshorniin alkavat Sankt Gallenista. St. Gallen-Altenrheinin lentoasema sijaitsee noin 15 kilometri\xc3\xa4 kaupungista it\xc3\xa4\xc3\xa4n, aivan It\xc3\xa4vallan rajalla.\n_START_SECTION_\nKoulutus\n_START_PARAGRAPH_\nSt. Gallenissa toimii vuonna 1898 perustettu yliopisto Universit\xc3\xa4t St. Gallen, HSG.\n_START_SECTION_\nUrheilu\n_START_PARAGRAPH_\nFC St. Gallen on sanktgallenilainen jalkapalloseura.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSt. Gallenin luostarin yhteydess\xc3\xa4 on merkitt\xc3\xa4v\xc3\xa4 vuonna 1767 valmistunut, Peter Thumbin suunnittelema barokkikatedraali, ja sit\xc3\xa4 ymp\xc3\xa4r\xc3\xb6i pittoreski vanhakaupunki.\n_START_SECTION_\nMuuta\n_START_PARAGRAPH_\nRuotsin kuningas Kustaa IV Aadolf, Suomen viimeinen kuningas, kuoli Sankt Gallenissa vuonna 1837.'